Fariseopan tjepjyacan̈ wa gente tjowelepj Jesús poꞌó.
Gente tjowelepj Jesús más pülücj sin ꞌyüsa líjitsja Juan lal.
Más pülücj bautizar lis tjiji Juan lal,
tjowelepj.
(Jesús pꞌiyá ma bautizar lis tjiji yupj.
Jupj discipulopan bautizar lis tjajay jupj mpes.
Mopꞌin nin,
más pülücj sa con̈tsja Jesús Juan lal.)
Qjuis Jepa Jesús jus nleya fariseopan tjepjyacan̈ niná.
Jus nleya na,
tjemey jupj Judea mpe.
Tjemey niswá Galilea poꞌó.
Newa jámatsja na jümücj ntꞌa,
Samaria la nipj jámatsja jümücj mpes jupj.
Neꞌaj Samaria moꞌó,
jus tjevyanta pülücj patja ntꞌa neꞌaj.
Sicar lotsja pülücj patja ntꞌa.
Po ꞌin neꞌaj way pꞌintsja ꞌamá ntꞌa,
ꞌamá niná Jacob tjeꞌyaya jupj jatjam José pajal püna.
Neꞌaj ꞌüsǘ muju tón̈catsja,
niná ꞌüsǘ muju ton̈ca Jacob jutsꞌaꞌá watsja pajal püna.
Jesús jas túlatsja campa tjuwine mpes,
ne ꞌüsǘ muju la ntꞌa ꞌetjele jupj.
Lotsꞌacꞌ culupwen ntꞌa jáꞌasatsja quinam.
Neꞌaj quepj tjacꞌ ꞌüsǘ lo pul.
Samaria mpe ꞌeseptsja jupj.
—ꞌÜsǘ ma ꞌen,
müꞌüs —tjevele Jesús jupj lal.
Jesús discipulopan tjiltsja pülücj patja ntꞌa jaylacj jis la jay jis la las.
Yupj len̈tsja neꞌaj,
mpes jupj ꞌüsǘ la tjemyona quepj lal.
Quepj Samaria mpe ꞌeseptsja jupj,
mpes jupj tjevele Jesús lal:
—Judío jipj.
¿Tsjan pjucj le mon ꞌüsüs napj lal?
Samaria mpe ꞌesepj napj.
Judiopan sejamicapan tulucj cupj.
Jesús tjevele jupj lal:
—Jipj ma selen Dios ꞌyayá.
Ma wa selen pjacj tjevele jipj lal:
‘ꞌÜsǘ ma ꞌen,
müꞌüs’.
Ma selen pjacj napj.
Napj ꞌücj ꞌe ꞌá ꞌüsǘ pꞌa wa,
niná ꞌüsǘ mpes ꞌücj cüpüꞌüm jipj.
Napj lal le mon,
mya ꞌa ca niná.
Ma selen,
mpes ma la tjemyon napj lal.
Quepj tjevele jupj lal:
—Jim ꞌa cjuwá tsjan mpes cüpul ꞌüsüs.
Niná ꞌüsǘ muju ton̈ca pajal campwila.
¿Caꞌaj mpe mpulun ꞌüsǘ ꞌücj lo pütꞌüs?
Jacob püna tüpüꞌü,
cupj ne jupj popa pꞌiyá locopyaya pyatjaquecj.
Jupj tyoca niná,
ꞌüsǘ muju ton̈cá.
Jupj qjuis tjeꞌyaya niná.
ꞌÜsüs pajal.
Jupj ꞌüsǘ tjümüꞌü wa nina popé,
jupj sin popa tjimyüꞌün̈ wa quiꞌá,
jupj cabro ꞌotsꞌipj,
jupj oveja ꞌotsꞌipj.
¿Ncu más püné way jipj Jacob lal?
Jesús tjevele quepj lal:
—ꞌÜsǘ niná myüꞌün̈,
ꞌüsǘ jis mvas niswá.
Nin tulucj napj jis maꞌayá lal.
ꞌÜsǘ tjimyüꞌün̈ na,
napj pꞌiyá jis maꞌayá,
lovin ma ca ꞌüsǘ jis mvas niswá.
ꞌÜsǘ napj se ꞌa,
ꞌüsǘ ꞌamá popa pyacj jinwá nsem yupj jisas moꞌó.
Lovin pyaca yupj jis qjues mpe,
ꞌücj jis la pütꞌüs la mijis lovin.
Quepj tjevele jupj lal:
—ꞌÜsǘ queꞌe ma ꞌen niná popé,
ne ca ma ꞌüsǘ mvas niswá.
Ma ca quiꞌá ncuwis ꞌüsǘ lo pul.
Jesús tjevele jupj lal:
—Jutja,
tjevele ncuwim vyayum.
Ncuwim jupj lal.
Quepj jupj wola tjevele:
—Mvayum tulucj.
Jesús tjevele jupj lal:
—Jipj tꞌücꞌ velen vyayum tulucj.
Cínquiya vyayumpan waytsja jipj.
Jipj pütꞌ lal quinam,
vyayum tulucj.
Mpes jipj tꞌücꞌ tjevelen.
Quepj jupj lal tjevele:
—Quina napj jus nley profeta jipj.
Jipj Dios mpes velen.
Püna tapatja Dios cus tocon̈ witjacj Dios lal tjowelepj quiꞌá.
Palá nipiꞌtjin̈ yupj Dios wolapꞌaꞌá quiꞌá,
jocꞌ niná moꞌó.
Quiꞌá tjatja na,
tjowelepj Dios pajal püné.
Nun judiopan nin welé cupj ma polel nin lijicj quinam.
Nun welé más ꞌücj pjü gente Jerusalén ntꞌa jil,
Dios lal la veles neꞌaj.
Nun welé más ꞌücj Jerusalén ntꞌa pꞌin palá nipiꞌtjin̈ Dios wolapꞌaꞌá,
más ꞌücj neꞌaj mal jis la veles Dios püné.
Jesús jupj lal tjevele:
—ꞌÜcj la pon napj velé.
Pꞌa jyawca na,
gente jun taꞌá palá mpiꞌtjin̈ Dios wolapꞌaꞌá,
yupj patja ntꞌa.
Ca mvelecj Dios pajal püné,
jocꞌ niná ntꞌa pꞌin tulucj,
Jerusalén ntꞌa pꞌin tulucj wa.
Nun Samaria moꞌo potjaqué palá pwiꞌtjiqué wa Dios wolapꞌaꞌá,
newa ma solejé nun ꞌoyn nyuca liji jupj.
Nin tulucj cupj qjuis lal.
Cupj judiopan,
cupj palá nipiꞌtjiquecj wa Dios wolapꞌaꞌá,
mopꞌin nin,
cupj selecj ꞌoyn nyuca liji jupj.
Dios ca la mijis gente ꞌücj ca mpatjam jupj lal.
Judiopan popa mpes nin liji jupj.
Mopꞌin pꞌa casá ca nsem pꞌa jawas.
Pꞌa jawas Dios quelel lajay ꞌücj ca palá mpiꞌtjin̈ Dios wolapꞌaꞌá jupj Cjües mpes.
Jun taꞌá,
yupj patja ntꞌa,
ꞌücj ca nsem.
ꞌÜcj ca mvelecj Dios pajal püné jupj Cjües mpes.
Jupj Cjües sin ꞌyüsa liji tꞌücꞌ way Dios poꞌó,
mpes ꞌücj quelel lajay jupj.
Qjuis Papay Dios jos nin jina lajay quelel lajay jupj.
Nin ca nsem pꞌa jawas.
Nasa way nin tepyala quinam.
Cjües way Dios.
Dios Cjües mpes pꞌin gente ꞌücj palá mpiꞌtjin̈ Dios wolapꞌaꞌá.
Dios Cjües mpes pꞌin ꞌücj yola Dios püné.
Dios Cjües sin ꞌyüsa la siji tꞌücꞌ way Dios poꞌó,
mpes ꞌücj quelel lajay jupj.
Quepj tjevele jupj lal:
—Napj selé Dios ca jas majamas Jepa Püné cupj ntꞌa.
Jupj ca qjuis capj mpꞌaꞌsas.
(Cristo ló jupj cupj qjuilal.)
Jacꞌ na,
jupj ca ꞌüsüs qjuisin müꞌüsüs la mijis pjü way.
Jesús tjevele jupj lal:
—Niná pjacj lal velen,
napj mpꞌiyá niná.
Jesús nin tjevele na,
jupj discipulopan tjiquil.
Pajal nin yólatsja tsjan mpes quepj lal véletsja jupj.
Newa ma la tjüꞌüy tsjan mpes nin la tjiji.
Ma la tjüꞌüy tsjan mpes tjevele quepj lal.
Len̈ way tjemey quepan.
Jupj jarro jáꞌasa tjemey.
Tjemey pülücj patja ntꞌa.
Tjevele neꞌaj tapatja jis lal:
—Nculá nun.
Jus nucú ca niná yomen.
Jupj nawala tjevele pjü way napj la tjejay.
Jupj ne ‘Cristo’ ca nacj.
Dios jas tjejyama nosis ntꞌa.
Mpes neꞌaj tapatja jis wa nepé tjil.
Jesús ntꞌa jiltsja.
Gente jiquiltsja na,
Jesús discipulopan jupj lal la tjomon nlajas:
—Rabbí,
nlajan jipj —tjowelepj yupj.
Ma quelel lyájatsja jupj quinam.
Jupj tjevele yupj jis lal:
—Nun ma solejé ꞌonin niná,
napj lya popé.
Jupj nin tjevele mpes discipulopan yuwá jis la tjüꞌüy ncu neꞌaj patja sin popa tequeꞌe,
tjeꞌyaya jupj la las.
Yupj ma sin tjiꞌyüsa,
mpes Jesús ꞌüsüs tjevele yupj jis lal:
—Dios nin tjejyama nosis ntꞌa.
Pjü Dios jos,
pjü way quelel tꞌücꞌ lejay napj —tjevele jupj—.
Napj tsjiꞌ lejay jupj mpes,
quelel tꞌücꞌ lejay niná.
Niná lejay pajal ꞌüsüs napj lal,
ve lya jinwá napj lal.
Nun welé mes yulupjana newa custjay,
vyala mpes.
Napj velé nin tulucj napj vyala lal.
Gente napj jisin jinwá.
Yupj topon napj jis capj pꞌyacj ꞌücj jis la pütꞌüs Dios lal,
yupj napj jisin popa vyala jinwá.
Tjunuca nun gentas.
Tjevyala nasa tjiꞌyǘ jinwá yupj.
Yupj nasa quelel japon.
Nun sin ꞌyüsa lojí na napj nin poꞌó,
yupj nepénowa ca mponecj.
Nin lojí na,
vyala coꞌá jinwá lojí napj mpes.
Niná lojí na,
ntaꞌé ca nun,
nun la tjüjí mpes.
Dios ca la mijis wa yupj lovin ca mpatjam jupj lal yupj topon mpes.
”Namozopan jasin jinwá lajay neneyawá.
Vyala jacutj jinwá lajay neneyawá.
Namozo pjaní mwalá way jis lal vele Dios tjevelá,
seyasa jin yola jupj tjevelá.
Ma quelel japon custjay.
Namozo setel sine jinwá la tjiji.
Pꞌa jawas pꞌa wa vele yupj jis lal Dios tjevelá,
mpes yupj japon.
Manas tjowelepj mpes topon.
Manas ca ꞌücj jisas nsem yupj topon mpes.
Nepénowa nin javelepj:
‘Pjaní sine,
locopyá vyalaná’.
Niná tꞌücꞌ way nun lal quinam.
Napj nusin tjejyam la pꞌa jis lal la veles napj mpes.
Nepénowa ca mponecj,
mpes lovin ca mpatjam Dios lal.
Püna ma sin ꞌyüsa lis tjüjí nun.
La pꞌa sin ꞌyüsa lajaytsja.
La pꞌa lajaytsja,
nun cyawaja lojí quinam —tjevele Jesús.
Samaria poꞌo tapatja sin popa pülücj topon Jesús lal,
yupj ne pülücj patja mpe neꞌespan pꞌiyá.
Quepj tjevele Jesús tjevelá,
mpes topon yupj.
Quepj tjevele:
—Jupj nawala tjevele pjü way napj la tjejay.
Mpes Samaria poꞌo tapatja Jesús ntꞌa tjiquil na,
Jesús lal la tjomon la ꞌosos tsjicj way yupj jis lal.
Mpes tsꞌacꞌ matꞌe neꞌaj tüpüꞌü yupj jis lal.
Jesús tjevele mpes wa más pülücj topon yupj.
Nin tepyala pajal pülücj topon quinam.
Mpes yupj quepj lal tjowelepj:
—Jipj velen mpes tulucj pyonecj quinam.
Cupj pꞌiyá tjepjyaꞌaquecj jupj tjevelá,
mpes selecj tꞌücꞌ way jupj ca nin la mijis gente ꞌücj ca mpatjam Dios lal —nin tjowelepj Samaria poꞌo tapatja Jesús poꞌó.